Tmien ġimgħat qabel il-ħruġ tar-Renju Unit mill-Unjoni Ewropea fil-31 ta' Ottubru 2019, illum, il-Kummissjoni - fis-Sitt Komunikazzjoni tagħha dwar it-tħejjija għall-Brexit - tenniet l-appell tagħha lill-partijiet ikkonċernati kollha fl-UE27 biex iħejju għal xenarju ta' “ebda ftehim”. Fid-dawl tal-inċertezza kontinwa fir-Renju Unit rigward ir-ratifika tal-Ftehim dwar il-Ħruġ – kif miftiehem mal-Gvern tar-Renju Unit f'Novembru 2018 – u s-sitwazzjoni politika domestika ġenerali, ix-xenarju ta' “ebda ftehim” fl-1 ta' Novembru 2019 jibqa' possibbli, għalkemm dan l-eżitu mhux mixtieq. Huwa f'dan l-ispirtu li l-Kummissjoni Ewropea llum ippubblikat lista dettaljati ta' kontroll biex tgħin lin-negozju li jagħmlu kummerċ mar-Renju Unit biex iwettqu l-aħħar preparamenti tagħhom. Sabiex ikun minimizzat it-tfixkil għall-kummerċ, il-partijiet kollha involuti f'katini ta' provvista mar-Renju Unit - huma fejn huma bbażati - għandhom ikunu konxji mir-responsabbiltajiet tagħhom u mill-formalitajiet neċessarji fil-kummerċ transfruntier. Dan jibni fuq Komunikazzjonijiet preċedenti u 100 avviż lill-partijiet konċernati, li jkopru firxa wiesgħa ta' setturi. Barra minn hekk, il-Kummissjoni pproponiet lill-Parlament Ewropew u lill-Kunsill biex jagħmlu aġġustamenti tekniċi mmirati għad-durata tal-miżuri ta' kontinġenza tal-UE f'każ ta' “ebda ftehim” fil-qasam tat-trasport. Il-Kummissjoni pproponiet ukoll li, għas-sena 2020, jiġu ripetuti l-arranġamenti ta' kontinġenza eżistenti fl-2019 għas-settur tas-sajd u għall- parteċipazzjoni potenzjali tar-Renju Unit fil-baġit tal-UE għall-2020. Dawn il-miżuri huma neċessarji fid-dawl tad-deċiżjoni li l-perjodu tal-Artikolu 50 ikun estiż sal-31 ta' Ottubru 2019. Fl-aħħar nett, il-Kummissjoni pproponiet li l-Fond Ewropew ta' Solidarjetà u l-Fond Ewropew ta' Aġġustament għall-Globalizzazzjoni jkunu disponibbli biex jappoġġaw negozji, ħaddiema u Stati Membri l-aktar affettwati minn xenarju ta' “ebda ftehim”. Dawn il-proposti jeħtieġ li jkunu maqbula mill-Parlament Ewropew u mill-Kunsill. Il-Kummissjoni tfakkar li hija r-responsabbiltà tal-partijiet ikkonċernati kollha li jkunu mħejjija għax-xenarji kollha. Fid-dawl li xenarju ta' “ebda ftehim” għadu eżitu possibbli, il-Kummissjoni tħeġġeġ bis-sħiħ lill-partijiet konċernati kollha biex jużaw iż-żmien addizzjonali provdut permezz tal-estensjoni tal-perjodu tal-Artikolu 50 biex jiżguraw li huma ħadu l-miżuri kollha neċessarji biex jippreparaw għall-ħruġ tar-Renju Unit mill-UE. Aġġustament tekniku ta' miżuri ta' kontinġenza speċifiċi biex titqies id-data tal-ħruġ tar-Renju Unit fil-31 ta' Ottubru 2019 Fil-11 ta' April 2019, il-Kunsill Ewropew (l-Artikolu 50) estenda l-perjodu tal-Artikolu 50 sal-31 ta' Ottubru 2019. Dan sar fuq talba tar-Renju Unit u bi qbil miegħu. Fid-dawl ta' din l-estensjoni, il-Kummissjoni eżaminat il-miżuri ta' tħejjija u ta' kontinġenza kollha tal-UE biex tiżgura li dawn għadhom adattati għall-iskop tagħhom. Il-Kummissjoni kkonkludiet li dawn il-miżuri għadhom qegħdin jilħqu l-objettivi tagħhom u għalhekk ma hemmx bżonn li tiġi emendata s-sustanza tagħhom. Madankollu, illum il-Kummissjoni pproponiet li tagħmel xi aġġustamenti tekniċi għal miżuri ta' kontinġenza speċifiċi sabiex titqies l-iskeda l-ġdida tal-Artikolu 50. Dawn l-aġġustamenti huma fi tliet oqsma ewlenin: 1. It-Trasport 2. L-attivitajiet tas-sajd 3. Il-Baġit tal-UE L-għoti ta' appoġġ finanzjarju tal-UE lil dawk l-aktar affettwati minn Brexit ta' “ebda ftehim” Il-Kummissjoni, fir-raba' komunikazzjoni tagħha dwar it-Tħejjija għall-Brexit tal-10 ta' April 2019, ħabbret li l-assistenza teknika u finanzjarja mill-UE tista' ssir disponibbli f'ċerti oqsma biex tappoġġja lil dawk l-aktar milquta minn xenarju “ta' ebda ftehim”. Minbarra l-programmi u l-istrumenti eżistenti, il-Kummissjoni llum: Fis-settur tal-agrikoltura, l-ispettru sħiħ ta' strumenti eżistenti għall-appoġġ tas-suq u għall-appoġġ finanzjarju dirett għall-bdiewa se jkun disponibbli biex jittaffa l-agħar impatt fuq is-swieq agroalimentari. Għal appoġġ aktar immedjat, pereżempju kumpaniji iżgħar b'espożizzjoni kbira għar-Renju Unit, ir-regoli tal-għajnuna mill-Istat tal-UE joffru soluzzjonijiet flessibbli għal miżuri ta' appoġġ nazzjonali. L-Irlanda Il-Kummissjoni u l-Irlanda jkomplu jaħdmu flimkien, fil-kuntest tas-sitwazzjoni unika fuq il-gżira tal-Irlanda u ż-żewġ objettivi tagħhom li jipproteġu l-integrità tas-suq intern waqt li jevitaw fruntiera fiżika, biex jidentifikaw arranġamenti kemm għal soluzzjonijiet ta' kontinġenza għall-konsegwenzi immedjati ta' ħruġ mingħajr ftehim u għal soluzzjonijiet aktar stabbli għall-perjodu segwenti. Is-soluzzjoni ta' kontinġenza prevista mill-Ftehim dwar il-ħruġ hija l-unika soluzzjoni identifikata għas-salvagwardja tal-Ftehim tal-Ġimgħa l-Kbira, tiżgura konformità ma' obbligi tad-dritt internazzjonali u tippriserva l-integrità tas-suq intern. Tħejjija għal xenarju “ta' ebda ftehim” F'xenarju ta' “ebda ftehim”, ir-Renju Unit isir pajjiż terz mingħajr l-ebda arranġament tranżizzjonali. Il-liġi primarja u sekondarja kollha tal-UE tieqaf tapplika għar-Renju Unit minn dan il-waqt 'il quddiem. Ma jkun hemm l-ebda perjodu ta' tranżizzjoni kif previst fil-Ftehim dwar il-Ħruġ. Dan ovvjament jikkawża tfixkil sinifikanti għaċ-ċittadini u n-negozji u jkollu impatt ekonomiku negattiv serju, li jkun proporzjonalment ħafna akbar fir-Renju Unit milli fl-Istati Membri tal-UE-27. Il-Kummissjoni Ewropea ilha minn Diċembru 2017 tħejji għal xenarju ta' “ebda ftehim”. Sal-lum, il-Kummissjoni ppreżentat 19-il proposta leġiżlattiva, li issa ġew kollha adottati mill-Parlament Ewropew u mill-Kunsill. Il-Kummissjoni adottat ukoll 63 att mhux leġiżlattiv u ppubblikat 100 avviż ta' tħejjija. Il-Kummissjoni mhi qed tippjana l-ebda miżura ġdida qabel id-data l-ġdida ta' ħruġ. Kif deskritt mill-President Juncker fil-Parlament Ewropew fit-3 ta' April 2019, f'każ ta' xenarju ta' “ebda ftehim”, ir-Renju Unit ikun mistenni li jindirizza tliet kwistjonijiet ewlenin marbutin mas-separazzjoni, bħala prekundizzjoni qabel mal-UE tikkunsidra li tidħol f'diskussjonijiet dwar ir-relazzjoni futura. Dawn huma: (1) il-protezzjoni u ż-żamma tad-drittijiet taċ-ċittadini li użaw id-dritt tagħhom għall-moviment liberu qabel il-Brexit, (2) li jiġu onorati l-obbligi finanzjarji li r-Renju Unit għamel bħala Stat Membru u (3) li jiġu ppreservati l-kelma u l-ispirtu tal-Ftehim tal-Ġimgħa l-Kbira u l-paċi fil-gżira tal-Irlanda, kif ukoll l-integrità tas-suq intern. Kull negozju waħdieni li jagħmel kummerċ mar-Renju Unit, kemm f'oġġetti kif ukoll f'servizzi, se jiġi affettwat minn xenarju ta' “ebda ftehim”. Il-Kummissjoni llum ippubblikat “Lista ta' Kontroll tat-Tħejjija għall-Brexit”, li n-negozji rilevanti kollha għandhom jeżaminaw bir-reqqa. In-negozji issa għandhom ikunu lesti biex jissodisfaw il-formalitajiet kollha meħtieġa. Il-Komunikazzjoni tal-lum tipprovdi ħarsa ġenerali lejn ix-xogħol ta' tħejjija f'dawk l-oqsma fejn tkun meħtieġa viġilanza kontinwa u partikolari. Dawn jinkludu d-drittijiet taċ-ċittadini, il-formalitajiet tal-fruntieri u l-kummerċ, il-prodotti mediċinali, it-tagħmir mediku u s-sustanzi kimiċi, is-servizzi finanzjarji u s-sajd. Għal aktar informazzjoni: x'għandi nagħmel f'xenarju ta' “ebda ftehim”? Għall-perjodu immedjatament wara ħruġ mingħajr ftehim, il-Kummissjoni waqqfet ċentru telefoniku għall-użu tal-amministrazzjonijiet tal-Istati Membri, li jagħtihom aċċess rapidu għall-għarfien espert tas-servizzi tal-Kummissjoni billi jistabbilixxi kanal ta' komunikazzjoni dirett, anke għall-finijiet li tiġi ffaċilitata l-koordinazzjoni meħtieġa bejn l-awtoritajiet nazzjonali. Biex ikunu jafu aktar dwar kif iħejju għal xenarju ta' “ebda ftehim”, iċ-ċittadini tal-UE jistgħu jikkuntattjaw lil Europe Direct għal kull mistoqsija. Ċempel bla ħlas in-numru 00 800 6 7 8 9 10 11 minn kwalunkwe post fl-UE u bi kwalunkwe lingwa uffiċjali tal-UE. Links utli oħra: Ċittadini tal-UE - Il-Komunikazzjoni tal-lum - Lista ta' kontroll għan-negozji - Il-website tal-Kummissjoni Ewropea dwar it-tħejjija - Ħarsa ġenerali lejn id-drittijiet ta' residenza f'kull Stat Membru tal-UE-27 - Il-websites nazzjonali tal-Istati Membri dwar xenarju ta' “ebda ftehim” - Avviż dwar l-ivvjaġġar - Skedi informattivi dwar l-ivvjaġġar, id-drittijiet taċ-ċittadini, l-istudju, u d-drittijiet tal-konsumatur - Mistoqsijiet u tweġibiet dwar Erasmus - Mistoqsijiet u tweġibiet f'każ ta' xenarju ta' “ebda ftehim” - Informazzjoni għal ċittadini tal-UE li jgħixu fir-Renju Unit Negozji tal-UE - Firxa ta' informazzjoni dwar id-dwana u t-tassazzjoni indiretta (inkluża lista sempliċi ta' kontroll b'ħames passi) għan-negozji - Informazzjoni relatata mal-Agrikoltura Seba' affarijiet li n-negozji fl-UE-27 jeħtieġ li jkunu jafu bihom biex jitħejjew għall-Brexit